Vazhdon numërimi i votave në Florida, Xhorxhia dhe Arizona
Katër gara të rëndësishme për senat dhe guvernator janë ende të pavendosura
Ndërsa shumica e votave janë numëruar nga zgjedhjet e së martës për Kongres, katër gara të mëdha në shtete kyçe janë ende të pavendosura. Rinumërimi i votave duket gjithnjë e më i mundshëm në Florida, ku republikanët aktualisht kanë një epërsi të vogël në zgjedhjet për senat dhe guvernator. Ndërkohë edhe zgjedhjet për guvernator në Xhorxhia dhe ato për Senat në Arizona po tërheqin vëmendjen. Korrespondenti i Zërit të Amerikës, Jim Malone sjellë hollësitë. Numërimi i votave po vazhdon në Florida, një shtet gjithmonë i rëndësishëm në zgjedhjet presidenciale ndërsa këtë vit, në qendër të vëmendjes janë rezultatet e ngushta të zgjedhjeve për guvernator dhe senat. Tashmë janë ngritur padi dhe të premtën u zhvilluan protesta në distriktin Broward County, pasi kandidati republikan Rick Scott akuzoi demokratët për përpjekje për të vjedhur zgjedhjet. Epërsia e kandidatit Rick Scott, guvernatori aktual i Floridës, është zvogëluar në garën për senator ndaj rivalit të tij demokratit Bill Nelson. Presidenti Trump gjithashtu komentoi mbi zgjedhjet në Florida para se të nisej drejt Evropës. Por zyrtarët shtetëror të zgjedhjeve në Florida po mbrojnë veprimet e tyre. tha Susan Bucher, mbikqyrëse e zgjedhjeve në Florida. Votat e zgjedhjeve për senat dhe ato për guvernator në Florida mund të rinumërohen. Republikani Ron DeSantis shpalli fitore në garën për guvernator ndaj demokratit Andrew Gillum të martën. Por edhe epërsia e zotit DeSantis është ngushtuar, dhe Gillum po u kërkon mbështetësve të tij që të jenë të durueshëm. Një tjetër garë e pavendosur është në Xhorxhia, ku demokratja Stacey Abrams ndodhet prapa republikanit Brian Kemp në garën për guvernator. Zoti Kemp tashmë ka shpallur fitoren dhe shpreson që të ruaj pragun prej 50 për qind të votave për të shmangur balotazhin muajin e ardhshëm. Një tjetër rezultat i pavendosur është ai i zgjedhjeve për senator në Arizona, ku demokratja Kyrsten Sinema ka një epërsi të lehtë ndaj rivales së saj republikane Martha McSally. Asnjë nga këto gara nuk e ndryshon balancën e pushtetit të vendosur në zgjedhjet e së martës, ku demokratët fituan kontrollin e Dhomës së Përfaqësuesve, ndërsa republikanët ruajtën shumicën në Senat.